EELNÕU

28.03.2024

**Spordiseaduse ja tulumaksuseaduse muutmise seadus**

**§ 1. Spordiseaduse muutmine**

Spordiseaduses tehakse järgmised muudatused:

**1)** paragrahvi 1 lõiget 1 täiendatakse pärast sõna „dopinguvastaste“ sõnadega „ja spordieetika“;

**2)** paragrahvi 4 täiendatakse punktiga 6 järgmises sõnastuses:

„6) rahvuslik paralümpiakomitee – Eesti puudega inimeste spordi- ja liikumisharrastusega tegelevaid spordiklubisid, spordiühinguid ja spordialaliite ühendav organisatsioon ning paraolümpialiikumise ainuesindaja Eestis.“;

**3)** paragrahvi 61 lõiget 6 täiendatakse punktiga 6 järgmises sõnastuses:

„6) spordiobjekti kohta lisatava foto autori ja litsentsiandja andmed.“;

**4)** paragrahvi 9 tekst muudetakse ja sõnastatakse järgmiselt:

„(1) Sporditoetust makstakse spordiorganisatsioonile, kes on kantud spordi andmekogusse ja kes on enda kohta eelmisel kalendriaastal spordi andmekogusse kantud andmed vastutava töötleja määratud tähtpäevaks ajakohastanud, ning spordivaldkonnas tegutsevale juriidilisele isikule, kes aitab kaasa riigi strateegiliste eesmärkide saavutamisele spordivaldkonnas.

(2) Sportlasele ja tema treenerile võib määrata preemia rahvusvahelisel tiitlivõistlusel medali võitmise eest.

(3) Sporditoetuse määramise spordiorganisatsioonile ja spordivaldkonnas tegutsevale juriidilisele isikule, kes aitab kaasa riigi strateegiliste eesmärkide saavutamisele spordivaldkonnas ning preemia määramise rahvusvahelisel tiitlivõistlusel medali võitnud sportlasele ja tema treenerile otsustab valdkonna eest vastutav minister.

(4) Valdkonna eest vastutav minister võib halduslepingu alusel volitada rahvuslikku olümpiakomiteed määrama sporditoetust spordialaliidule või preemiat rahvusvahelisel tiitlivõistlusel medali võitnud sportlasele ja tema treenerile. Halduslepingu sõlmimisel teeb halduslepingu täitmise üle haldusjärelevalvet Kultuuriministeerium.

(5) Kui käesoleva paragrahvi lõikes 4 nimetatud haldusleping lõpetatakse ühepoolselt või esineb muu põhjus, mis takistab haldusülesande täitjal nimetatud haldusülesande täitmist jätkata, korraldab haldusülesande edasise täitmise Kultuuriministeerium.

(6) Riigieelarvest Kultuuriministeeriumile spordi toetamiseks eraldatud vahenditest antavate sporditoetuste liigid, sporditoetuse taotlemise, taotleja hindamise, sporditoetuse määramise ja määramisest keeldumise tingimused ja korra ning sportlasele ja tema treenerile rahvusvahelisel tiitlivõistlusel medali võitmise eest preemia määramise tingimused ja korra kehtestab valdkonna eest vastutav minister määrusega.“;

**5)** paragrahvi 92 lõikes 1 asendatakse arv „20“ arvuga „45“;

**6)** paragrahvi 92 lõikes 3 asendatakse arv „1040“ arvuga „2340“;

**7)** paragrahvi 106 lõiget 3 täiendatakse pärast sõna „spordialaliidul“ sõnadega „, rahvuslikul paralümpiakomiteel“;

**8)** paragrahv 11 muudetakse ja sõnastatakse järgmiselt:

„**§ 11. Dopinguvastaste ja spordieetika reeglite järgimine**

(1) Sportlane, treener, sportlase tugiisik, spordikohtunik, spordiorganisatsiooni või spordikooli töötaja või juhtorgani liige on kohustatud tundma ja järgima dopinguvastaseid reegleid, mis on sätestatud maailma dopinguvastases koodeksis ja on selle alusel vastu võetud, samuti spordivõistluste tulemustega manipuleerimise ja väärkohtlemise vastaseid ning muid spordieetika reegleid, mis on sätestatud rahvusvahelise spordiorganisatsiooni, rahvusliku olümpiakomitee või spordialaliidu kehtestatud dokumentides. Eelmises lauses nimetatud reeglid kohalduvad ka spordiorganisatsioonidele ja spordikoolidele.

(2) Sportlane, treener ja sportlase tugiisik kaotab käesoleva paragrahvi lõikes 1 nimetatud reeglite rikkumisel dopinguvastase organisatsiooni, rahvusvahelise spordiorganisatsiooni, rahvusliku olümpiakomitee, rahvusliku paralümpiakomitee või spordialaliidu määratud võistluskeelu või spordis osalemise keelu perioodiks õiguse käesoleva seaduse §-des 9, 91, 10, 101 ja 105 nimetatud preemiatele, stipendiumidele ja toetustele.

(3) Kui dopinguvastane organisatsioon, rahvusvaheline spordiorganisatsioon, rahvuslik olümpiakomitee, rahvuslik paralümpiakomitee või spordialaliit on määranud käesoleva paragrahvi lõikes 1 nimetatud isikule karistuse lõikes 1 nimetatud reeglite rikkumise eest, on §-des 9, 91, 10, 101 ja 105 nimetatud preemia, stipendiumi või toetuse andjal on õigus nõuda pärast reeglite rikkumist määratud preemiad, stipendiumid ja toetused isikult tagasi.

(4) Riiklikul dopinguvastasel organisatsioonil ja spordiorganisatsioonidel on dopinguvastaste toimingute tegemiseks ja rikkumiste menetlemiseks, spordivõistluste tulemustega manipuleerimise, väärkohtlemise ja teiste spordieetika reeglite rikkumiste menetlemiseks õigus töödelda isikuandmeid, sealhulgas dopinguvastaste toimingute tegemise ja rikkumiste menetlemise korral isiku terviseandmeid.“;

**9)** paragrahvi 111 täiendatakse lõikega 11 järgmises sõnastuses:

„(11) Kontaktpunktil on õigus töödelda spordivõistluste tulemustega manipuleerimise vastaste toimingute tegemiseks isikuandmeid.“;

**10)** paragrahvi 12 täiendatakse lõikega 4 järgmises sõnastuses:

„(4) Olümpiavõitja riikliku toetuse maksmine peatatakse käesoleva seaduse § 11 lõikes 1 nimetatud reeglite rikkumise eest määratud võistluskeelu või spordis osalemise keelu perioodiks. Juhul kui isikule määratakse eluaegne võistluskeeld või spordis osalemise keeld, kaotab isik õiguse olümpiavõitja riiklikule toetusele.“;

**11)** paragrahvi 20 tekst muudetakse ja sõnastatakse järgmiselt:

„(1) Spordiüritused, mille korraldamiseks on vaja taotleda spordiürituse korraldamise asukoha valla- või linnavalitsuselt spordiürituse korraldamise luba (edaspidi *luba*), on:

1) autospordi, mootorrattaspordi ja veemotospordi võistlus;

2) jalgpalli täiskasvanute rahvuskoondise mäng või turniir;

3) jalgpalliklubi UEFA karikasarja mäng või turniir;

4) kõrgendatud turvariskiga spordiüritus.

(2) Kõrgendatud turvariskiga on spordiüritus:

1) millega kaasneb liikluse ümberkorraldamine;

2) kus pakutakse alkohoolseid jooke või toimub nende jaemüük, välja arvatud üritus, mis toimub alalise müügikohaga siseruumis;

3) mida korraldatakse selleks mitte ette nähtud ehitises või kohas või õhuruumis;

4) kus kasutatakse ajutist ehitist, näiteks tribüüni, lava, telki või muud suuremõõtmelist konstruktsiooni, või inimese elule ja tervisele ohtu kujutavat muud lisainventari;

5) kus kasutatakse pürotehnilisi tooteid või tehakse tuletöid.

(3) Käesoleva paragrahvi lõikes 1 ja 2 nimetamata spordiürituste puhul on kohaliku omavalitsuse üksusel õigus spordiürituse korraldamise nõuded kehtestada korrakaitseseaduse § 59 lõike 1 alusel kehtestatava määrusega.

(4) Spordiürituse korraldaja (edaspidi *korraldaja*) esitab vähemalt üks kuu enne spordiürituse korraldamise päeva loa saamiseks kirjaliku taotluse, milles märgitakse:

1) spordiürituse nimetus, selle toimumise aeg ja koht;

2) korraldaja nimi, elukoht või aadress, sünniaeg või registrikood;

3) osalevate klubide või koondiste nimed, kui see on kohane;

4) eeldatav pealtvaatajate arv ja iga võistkonna toetajate arv eraldi;

5) andmed isiku kohta, kes vastutab avaliku korra ja turvalisuse eest;

6) andmed turvaettevõtja kohta ja turvaseaduse § 9 lõike 2 punktis 4 sätestatud asjaolud või korraldaja korrapidajate arv ja nende tööülesannete kirjeldus;

7) andmed piletimüügi korraldamise kohta;

8) andmed osalevate võistkondade toetajate üksteisest eraldamise korraldamise kohta;

9) andmed võistluspaigas kavandatud alkohoolse joogi jaemüügi korralduse kohta;

10) andmed sõidukite parkimise korralduse kohta;

11) korraldaja hinnang võistluse ajal esineda võivate turvariskide kohta ning nende maandamise meetmed;

12) info ligipääsetavuse ning erivajadustega inimeste kaasamiseks planeeritud tegevuste kohta;

13) info pürotehniliste toodete kasutamise või tehtavate tuletööde kohta.

(5) Kui võistluse korraldaja ei ole autospordi, mootorrattaspordi ega veemotospordi spordialaliit, lisatakse vastava spordialaliidu kinnitus selle kohta, et võistlused on planeeritud rahvusvaheliste või riigisiseste võistluste korraldamise nõuete kohaselt.

(6) Kui spordiürituse korraldamise õigus saadakse vähem kui üks kuu enne spordiürituse korraldamise päeva, esitab korraldaja lõikes 4 nimetatud taotluse esimesel võimalusel.

(7) Valla- või linnavalitsus edastab käesoleva paragrahvi lõikes 4 nimetatud loa taotluse viivitamata kooskõlastamiseks Politsei- ja Piirivalveametile ja Päästeametile ning vajaduse korral muudele ametkondadele, kes kooskõlastavad või jätavad loa taotluse kooskõlastamata viie tööpäeva jooksul selle kooskõlastamiseks esitamisest. Nimetatud ametkonnad võivad turvalisuse tagamise eesmärgil loa taotluse kooskõlastada tingimuslikult.

(8) Valla- või linnavalitsus võib käesolevas paragrahvis ning §-des 21 ja 22 sätestatud pädevuse anda valla või linna ametiasutusele.“;

**12)** paragrahv 24 tunnistatakse kehtetuks;

**13)** paragrahvi 25 lõikes 2 asendatakse arv „2000“ arvuga „5000“.

**§ 2. Tulumaksuseaduse muutmine**

Tulumaksuseaduse § 26 täiendatakse lõikega 22 järgmises sõnastuses:

„(22) Koolituskuludeks on spordi andmekogus tegutsevana märgitud spordiorganisatsioonides treenimise eest tasutud dokumentaalselt tõendatud kulud. Koolituskuludeks loetakse nendes spordiorganisatsioonides treenimise eest tasutud tõendatud kulusid, kes tegelevad noortega, on nõutud tähtpäevaks enda andmeid Eesti spordi andmekogus ajakohastanud ningesitanud eelmise majandusaasta aruande mittetulundusühingute ja sihtasutuste registrile või äriregistrile seaduses ettenähtud tähtaegu järgides. Spordiorganisatsioonis treenimise eest tasutud kulu käsitatakse koolituskuluna juhul, kui spordiorganisatsiooni treeningutes osaleja on koolituskulu tasumise kalendriaasta 1. jaanuaril alla 18-aastane.“.

**§ 3. Seaduse jõustumine**

Käesoleva seaduse § 2 jõustub 2025. aasta 1. jaanuaril.

Lauri Hussar

Riigikogu esimees

Tallinn, 2024

Algatab Vabariigi Valitsus

Vabariigi Valitsuse nimel

(allkirjastatud digitaalselt)